V 9. kole si Spišskí Rytieri udržali zubami-nechtami víťaznú sériu, na dva body sa však v Handlovej vytrápili. Po tuhom boji uspeli Levice proti Interu Bratislava a Lučenec proti Prievidzi. šetky zápasy sme komentovali a sledovali na HUSTE.tv.
MBK Handlová:
Mátych 14, Jašš 12, Jankovič 11, Bulatovič 9, Zečevič 8 (Hlivák 13, Krčmárik 7, Dolník 2)
BK 04 AC LB Spiš. N. Ves:
Garrett 18, Spencer 17, Baťka 9, Nikolič 7, Antoni 1 (Mrviš 13, Stevanovič 8, Čekovský 5, Krajňák 0)
Danilo Rakočevič, tréner Handlovej: "Odohrali sme dobrý zápas a až do konca sme boli v hre o víťazstvo. Tak, ako sme stretnutie prehrali, tak sme ho pokojne mohli vyhrať. Svojim chlapcom nemám čo vytknúť, pretože napriek oslabeniu, dali do hry absolútne maximum. Teší ma, že sme naplnili ambíciu, ktorou bolo potrápiť najsilnejšie mužstvo v súťaži. Na druhej strane sme ale smutní, že sme nevyužili šancu prekvapiť. Teraz sa musíme rýchlo zregenerovať a už v sobotu vo Svite nadviazať na tento výkon."
Adam Krčmárik, hráč Handlovej: "Odohrali sme veľmi vyrovnané stretnutie s lídrom tabuľky. Mrzí ma, že sme ho nedokázali dotiahnúť do víťazného konca. Som vďačný trénerovi Rakočevičovi, že mi v tak náročnom zápase prejavil dôveru a ja som sa ho snažil nesklamať. S chalanmi sme sa aj napriek výraznému oslabeniu zomkli a podali sme bojovný výkon, najmä v obrane. Aj keď sme ťahali za kratší koniec, opäť sme ukázali, že naša hra sa od zápasu k zápasu rapídne zlepšuje."
Teo Hojč, tréner Rytierov: "Bol to podľa očakávania ťažký zápas, Handlová predviedla pekný a bojovný basketbal. Napriek tomu, že náš súper nastúpil bez dvoch zranených hráčov, tréner Rakočevič svoj tím vynikajúco pripravil. Domáci využili fakt, že sme nastúpili s veľmi nízkou koncentráciou. Len veľmi ťažko sa hrá, keď na palubovke neplníme vopred dohodnuté veci. V obrane sme sa sústredili na Gorana Bulatoviča, a tým sme dali príležitosť domácim strelcom premieňať otvorené strely. Som vďačný, že sa v závere moji zverenci zomkli a aj takéto vydreté víťazstvo sa počíta."
Tomáš Mrviš, hráč Rytierov: "Odohrali sme náročný zápas s veľmi nepríjemnou Handlovou, ktorá v poslednom období dokazuje, že sa s ňou určite musí počítať. Domácim padali strely spoza oblúka a myslím si, že sme im dovolili priveľa. To nás mohlo stáť víťazstvo. Našťastie sme záver zvládli a stretnutie dotiahli do víťazného konca."
BKM Lučenec:
Rób. Rožánek 18, Anikienko a Murray-Boyles po 14, Hawkins 12, Brown 0 (Jackuliak 12, Zorvan 6, Holloway jr. 1, Siládi 0)
BC Prievidza:
Prievidza: Vašl 23, Majerčák 13, Bjeletič a Louiserre po 10, Kincel 0 (Seljaas 11, Robertin 4, Matuška a Pasovský 0)
Peter Jankovič, tréner Lučenca: "Bol to veľmi ťažký zápas. Prievidza ukázala, že výkony v posledných zápasoch neboli náhodné. V niektorých momentoch sme možno bojovali viac sami so sebou, ale víťazstvo sa počíta. Náročný zápas, ale zabojovali sme a nakoniec ho vyhrali."
Róbert Rožánek, hráč Lučenca: "Očakávali sme podobný zápas, lebo Prievidza určite nie je fackovacím panákom. Momentálne sú neskutočne nebezpeční a hlavne, veria si po víťazstvách, ktoré dosiahli. My sme opäť nezačali dobre a nehrali sme vôbec ideálne, avšak doma sme nechceli prehrať, takže sme museli bojovať celých 40 minút. Na druhú stranu, som rád, že sme dokázali zvíťaziť, ale naša hra a každý jeden z nás sa musí zlepšiť do ďalších zápasov, ktoré nás čakajú."
Maroš Helmecy, tréner Prievidze: "V prvom rade, chcem pogratulovať Lučencu k víťazstvu. Pre nás to bol neskutočne ťažký zápas. Vedeli sme, že Lučenec má kvalitu vo svojom družstve. Ukázali sme veľkú bojovnosť, ale aj veľkú neskúsenosť. Urobili sme veľa chýb z laxnosti a neskúsenosti. V prvom polčase sme mali 11 strát, čo sa nám nemôže stávať, aj keď sme mladý tím a možno máme určitú zvýšenú toleranciu na to, aby sme to vysvetlili hráčom, keď sa udeje chyba. Musíme však byť pripravení na to, že od začiatku do konca chceme hrať 40 minút. Teraz to bolo žiaľ iba 39 minút. Myslím si, že jedna minúta nás stála prekvapujúci výsledok, ale Lučenec ukázal na konci veľkú skúsenosť. My sme nedokázali dotiahnuť zápas do konca, preto sa radovali oni. Pokračujeme ďalej v našej práci a ideme sa sústrediť na ďalšie zápasy. Verím, že to bude lepšie a lepšie."
Matej Majerčák, hráč Prievidze: "Veľmi ťažký zápas. Vedeli sme, že v Lučenci to nebude nič ľahké. To sa aj ukázalo. Myslím si, že sme 40 minút bojovali, až pár momentov, kedy sme stratili koncentráciu, spravili sme zopár chýb, nedali sme nejaké strely. Lučenec na druhej strane dal na konci dôležité trestné hody a postrážil si to. Žiaľ, nič sa nedá robiť. Tesné koncovky buď vyjdu, alebo nevyjdu. Teraz nám nevyšla, minule nám vyšla. Nič sa nedá robiť, ideme ďalej."
BK Patrioti Levice:
Krajčovič 25, Wade-Chatman 16, Bojanovský 13, Abrhám 12, Černokojev 6 (Bachan 9, Volárik 3, Chaban a Juríček po 2)
BK Inter Bratislava:
Beručka a Körner po 24, Lopez 14, Fusek 6, Borodovčák 3 (M. Malovec 8, Koller 1, Boros, Galata a T. Malovec 0)
Michal Madzin, tréner Levíc: "Musím povedať, že som veľmi šťastný, lebo sme veľmi potrebovali toto víťazstvo. Som za neho veľmi rád. To je momentálne to prvé a asi jediné, na čo myslím. Teší ma, že sme tento zápas vyhrali."
Šimon Krajčovič, hráč Levíc: "Dôležité víťazstvo hlavne po psychickej stránke. Pomohlo nám to. Tvrdo sme trénovali, ale opäť sme mali v zápase výkyvy. Mohli sme pokojne vedenie natiahnuť a dohrať to, ale sami sme si to skomplikovali. Počíta sa však víťazstvo."
Alberto Blanco Vila, tréner Interu: "V prvom rade, gratulujem Leviciam, ktoré si zaslúžili vyhrať. Bola to dobrá bitka. Som šťastný, že tento tím bojoval najlepšie, ako sa dalo. Naši mladí hráči musia pochopiť, že nik im nedaruje nič extra. Teší ma, že sme sa nevzdali a bojovali celých 40 minút. Súper mali niektoré šťastné strely, ktoré premenil Krajčovič. My sme opäť nepremenili viac ako polovicu trestných hodov. Vo vyrovnaných zápasoch, kedy máte takúto bilanciu, tak je to pre vás trest. Trestné hody totiž musíme premieňať. Krok po kroku, bod po bode sa tým získava sebavedomie, my sme ho tým strácali. Potešil ma však tímu."
Richard Körner, hráč Interu: "Ukázali sme aspoň trochu bojovnosti. Zápas sme síce nevyhrali, ale bolo to určite mierne zlepšenie oproti predchádzajúcemu zápasu. Bránili sme veľmi zle, to si musíme naskautovať. Tam sme prehrali zápas. Gratulujem Leviciam. My sme boli na obrane pick-n-rollu v prvom polčase katastrofálni, tam sme si to prehrali. Na konci už chýbali sily v úzkej rotácii, aby sme to otočili."